Alcàsser Inicia els Dos Tallers de Formació Ocupacional Impulsats per Labora
Mar, 03/01/2023 - 12:30

El passat dijous 29 de desembre l'alumnat dels dos Tallers de formació ocupacional de Labora a Alcàsser han començat la seua activitat. Dos grups de 10 alumnes que al llarg d'un any participaran en els programes mixtes de Formació i Practiques Formatives de Labora: "EmpleaDona" exclusiu per a dones i "ActualitzAlcàsser IV", cofinançats per l'Ajuntament d'Alcàsser i la Generalitat Valenciana amb 502.708 euros.

Aquests programes, dirigits a persones desempleades de llarga durada, permetran a l'alumnat obtenir un Certificat de Professionalitat oficial al mateix temps que rebran l'SMI en vigor en el moment de la concesió de la subvenció. El certificat que cursaran pertany a l'Àrea d'Administració i Gestió amb pràctiques en diferents serveis municipals, sota la tutela dels empleats públics municipals.

La regidora delegada d'Ocupació, Paqui Abella, informa que "és la primera vegada que iniciem dos tallers d'ocupació de Labora al mateix temps, el que ha suposat un repte de gestió i coordinació per part del personal de l'Agència de Desenvolupament Local, que ha treballat de valent per a començar-lo dins el termini i en la forma escaient. Aquesta nova edició dels Tallers d'Ocupació, igual que en totes les edicions anteriors, ampliaran les oportunitats d'inserció laboral i reciclatge professional a aquestes 20 persones que, per circumstàncies de la vida, es van veure obligades a abandonar els seus estudis massa prompte".

Per la seua part, l'alcaldessa d'Alcàsser, Eva Zamora, destaca la importància d'impulsar aquests tallers formatius entre la ciutadania "que no sols beneficien a 20 persones en situació de desocupació del nostre municipi, sinó que, a més, obtenen formació orientada a facilitar una futura inserció en el mercat laboral" i demana als alumnes que comencen "que aprofiten l'oportunitat de formació que ara els dona aquests tallers i l'esforç que fan tots els ciutadans d'Alcàsser perquè ells puguen realitzar-los", ja que l'aportació de fons propis de l'Ajuntament als programes és de més de 70.000 euros.